CELEX: 32019D0521(02)
Language: hu
Date: 2019-05-17 00:00:00
Title: A Bizottság határozata (2019. május 17.) a Bizottság bruttó nemzeti jövedelemmel foglalkozó szakértői csoportjának létrehozásáról (EGT-vonatkozású szöveg.)

21.5.2019   
               
               
                  HU
               
               
                  Az Európai Unió Hivatalos Lapja
               
               
                  C 174/5
               
            
         A BIZOTTSÁG HATÁROZATA
         (2019. május 17.)
         a Bizottság bruttó nemzeti jövedelemmel foglalkozó szakértői csoportjának létrehozásáról
         (EGT-vonatkozású szöveg)
         (2019/C 174/06)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         mivel:
         
                     (1)
                  
                  
                     Az Európai Unió működéséről szóló szerződés 338. cikke értelmében az Európai Parlament és a Tanács intézkedéseket fogad el statisztikák készítésére vonatkozóan, amennyiben ez az Unió tevékenységeinek ellátásához szükséges.
                  
               
                     (2)
                  
                  
                     Az (EU) 2019/516 európai parlamenti és tanácsi rendelet (1) 4. cikke értelmében a Bizottságnak valamennyi tagállam képviselőjéből álló és a Bizottság képviselője által elnökölt hivatalos szakértői csoportot kell létrehoznia, amely tanácsot ad a Bizottságnak és véleményt nyilvánít a bruttó nemzeti jövedelem (GNI) kiszámításának összehasonlíthatóságával, megbízhatóságával és teljeskörűségével kapcsolatos kérdésekről, megvizsgálja az (EU) 2019/516 rendelet végrehajtásával kapcsolatos kérdéseket, valamint éves véleményeket ad ki a tagállamok által a saját források kiszámítása céljából benyújtott GNI-adatok megfelelőségéről.
                  
               
                     (3)
                  
                  
                     Ezért szakértői csoportot (a továbbiakban: a GNI-vel foglalkozó szakértői csoport) kell létrehozni a GNI területén, és meg kell határozni feladatait, felépítését és működését.
                  
               
                     (4)
                  
                  
                     A GNI-vel foglalkozó szakértői csoport minden évben véleményt nyilvánít a tagállamok által az Európai Unió saját forrásainak kiszámítása céljából évente benyújtott GNI-adatok megfelelőségéről.
                  
               
                     (5)
                  
                  
                     A GNI-vel foglalkozó szakértői csoportnak a tagállamok nemzeti statisztikai hatóságaitól érkező, nemzeti számlákkal foglalkozó szakértőkből kell állnia.
                  
               
                     (6)
                  
                  
                     Meg kell határozni azokat a szabályokat, amelyek az információknak a GNI-vel foglalkozó szakértői csoport tagjai általi közlésére vonatkoznak.
                  
               
                     (7)
                  
                  
                     A személyes adatok feldolgozását az (EU) 2018/1725 európai parlamenti és tanácsi rendeletnek (2) megfelelően kell végezni,
                  
               A KÖVETKEZŐKÉPPEN HATÁROZOTT:
         
            1. cikk
            Tárgy
            A Bizottság létrehozza a bruttó nemzeti jövedelemmel foglalkozó szakértői csoportot (a továbbiakban: a GNI-vel foglalkozó szakértői csoport).
         
         
            2. cikk
            Feladatok
            A GNI-vel foglalkozó szakértői csoport a következő feladatokat látja el:
            
                        a)
                     
                     
                        tanácsot ad a Bizottságnak és véleményt nyilvánít a GNI-számítások összehasonlíthatóságáról, megbízhatóságáról és teljeskörűségéről az 549/2013/EU európai parlamenti és tanácsi rendelet (3) 2. cikke (3) bekezdésének sérelme nélkül;
                     
                  
                        b)
                     
                     
                        megvizsgálja az (EU) 2019/516 rendelet végrehajtásával kapcsolatos kérdéseket;
                     
                  
                        c)
                     
                     
                        a GNI és összetevői kiszámításának forrásaira és módszereire vonatkozóan évente megvizsgálja az (EU) 2019/516 rendelet 2. cikkének (2) bekezdésével összhangban továbbított adatokat és az említett rendelet 2. cikke (3) bekezdésének megfelelően benyújtott jelentést. A GNI-vel foglalkozó szakértői csoport az éves vizsgálat alapján alkot véleményt arról, hogy a tagállamok által a saját források kiszámítása céljából benyújtott GNI-adatok megfelelőek-e megbízhatóság, összehasonlíthatóság és teljeskörűség tekintetében. A véleményben meg kell jelölni azon legfontosabb dokumentumokat, amelyeken a vizsgálat alapul;
                     
                  
                        d)
                     
                     
                        segíti a Bizottságot a piaci áron számított bruttó nemzeti jövedelem összehangolásáról szóló jogalkotási javaslatok és szakpolitikai kezdeményezések előkészítésében;
                     
                  
                        e)
                     
                     
                        segíti a Bizottságot az (EU) 2019/516 rendelet alapján elfogadandó felhatalmazáson alapuló jogi aktusok előkészítésében;
                     
                  
                        f)
                     
                     
                        segíti a Bizottságot az (EU) 2019/516 rendelet alapján elfogadandó végrehajtási aktusok korai előkészítésében, mielőtt azokat a 182/2011/EU európai parlamenti és tanácsi rendelettel (4) összhangban benyújtják az Európai Statisztikai Rendszer Bizottságához;
                     
                  
                        g)
                     
                     
                        elősegíti a piaci áron számított bruttó nemzeti jövedelem harmonizációja terén a tapasztalatok és a bevált gyakorlatok cseréjét;
                     
                  
                        h)
                     
                     
                        tanácsot ad a Bizottságnak a GNI-adatok felülvizsgálatával kapcsolatos kérdésekben.
                     
                  
         
            3. cikk
            Egyeztetés
            A Bizottság a bruttó nemzeti jövedelemmel kapcsolatos bármely kérdésben konzultálhat a GNI-vel foglalkozó szakértői csoporttal.
         
         
            4. cikk
            Tagok
            
               (1)   A szakértői csoport tagjai a 223/2009/EK európai parlamenti és tanácsi rendelet (5) 5. cikkének (1) bekezdésében említett nemzeti statisztikai hatóságok.
            
            
               (2)   A tagállamok nemzeti statisztikai hatóságai kijelölik képviselőiket, és gondoskodnak arról, hogy képviselőik magas szintű szakértelemmel rendelkezzenek a nemzeti számlák összeállítása terén.
            
         
         
            5. cikk
            Elnökség
            A GNI-vel foglalkozó szakértői csoport elnöke a Bizottság (Eurostat) képviselője.
         
         
            6. cikk
            Működés
            
               (1)   A GNI-vel foglalkozó szakértői csoport a Bizottság (Eurostat) felhívására látja el tevékenységét, összhangban a Bizottság szakértői csoportokra vonatkozó horizontális szabályaival (6) (a továbbiakban: horizontális szabályok).
            
            
               (2)   A csoport üléseire főszabály szerint a Bizottság épületeiben kerül sor.
            
            
               (3)   A titkársági feladatok ellátásáról a Bizottság (Eurostat) gondoskodik. Az eljárásokban érdekelt, más szervezeti egységekben dolgozó bizottsági tisztviselők részt vehetnek a csoport és annak alcsoportjai ülésein.
            
            
               (4)   A Bizottság (Eurostat) egyetértésével a csoport tagjai egyszerű többséggel határozhatnak a csoport tanácskozásának nyilvánosságáról.
            
            
               (5)   Az egyes napirendi pontok megvitatásáról és a csoport által megfogalmazott véleményekről érdemi és hiánytalan jegyzőkönyv készül. A jegyzőkönyvet az elnök felelőssége mellett a titkárság készíti el.
            
            
               (6)   A GNI-vel foglalkozó szakértői csoport lehetőség szerint konszenzussal fogadja el véleményeit, ajánlásait és jelentéseit.
            
            
               (7)   Szavazás esetén a döntéshozatal a tagok egyszerű többségének szavazata alapján történik. A többségtől eltérően szavazó tagoknak joguk van ahhoz, hogy álláspontjuk indoklását a véleményhez, ajánláshoz vagy jelentéshez csatolt külön dokumentumban foglalják össze.
            
         
         
            7. cikk
            Alcsoportok
            A Bizottság által meghatározott hatáskör alapján a Bizottság (Eurostat) alcsoportokat hozhat létre speciális kérdések vizsgálatára. Az alcsoportok a horizontális szabályoknak megfelelően működnek, és a GNI-vel foglalkozó szakértői csoportnak jelentenek. Megbízatásuk teljesítése után az alcsoportok megszűnnek.
         
         
            8. cikk
            Meghívott szakértők
            A Bizottság (Eurostat) speciális szakértelemmel rendelkező szakértőket hívhat meg a napirenden szereplő kérdésekkel kapcsolatban, hogy azok eseti jelleggel részt vegyenek a GNI-vel foglalkozó szakértői csoport vagy az alcsoportok munkájában.
         
         
            9. cikk
            Megfigyelők
            
               (1)   A horizontális szabályoknak megfelelően, közvetlen meghívás révén szervezetek és a tagállami hatóságoktól eltérő egyéb közigazgatási intézmények is megfigyelői státuszt kaphatnak.
            
            
               (2)   A megfigyelőként kijelölt szervezetek vagy közigazgatási intézmények kijelölik saját képviselőiket.
            
            
               (3)   A megfigyelők és képviselőik számára az elnök engedélyezheti, hogy részt vegyenek a GNI-vel foglalkozó szakértői csoport megbeszélésein, és szakértelmüket rendelkezésre bocsássák. Ugyanakkor ők nem rendelkeznek szavazati joggal, és nem vehetnek részt a GNI-vel foglalkozó szakértői csoport ajánlásainak vagy tanácsainak kialakításában.
            
         
         
            10. cikk
            Eljárási szabályok
            A Bizottság (Eurostat) javaslata alapján és egyetértésével a GNI-vel foglalkozó szakértői csoport tagjainak egyszerű többségével elfogadja eljárási szabályzatát a szakértői csoportokra vonatkozó rendes eljárási szabályok szerint, összhangban a horizontális szabályokkal.
         
         
            11. cikk
            Szakmai titoktartás és minősített adatok kezelése
            
               (1)   A GNI-vel foglalkozó szakértői csoport tagjait és azok képviselőit, valamint a meghívott szakértőket és megfigyelőket szakmai titoktartási kötelezettség terheli, amely a Szerződések és az azokat végrehajtó szabályok révén az intézmények minden tagjára és személyzetére alkalmazandó, továbbá vonatkoznak rájuk a Bizottság által az (EU, Euratom) 2015/443 bizottsági határozatban (7) és az (EU, Euratom) 2015/444 bizottsági határozatban (8) lefektetett, az EU-minősített adatok védelmét szolgáló biztonsági szabályok. E kötelezettségek teljesítésének elmulasztása esetén a Bizottság meghozhat minden szükséges intézkedést.
            
            
               (2)   A GNI-vel foglalkozó szakértői csoport tagjai és azok képviselői, valamint a meghívott szakértők és megfigyelők tiszteletben tartják a statisztikai adatok bizalmas kezelésére vonatkozóan a 223/2009/EK rendeletben és különösen annak 20. cikkében (A bizalmas adatok védelme) meghatározott rendelkezéseket.
            
         
         
            12. cikk
            Átláthatóság
            
               (1)   A GNI-vel foglalkozó szakértői csoport nyilvántartásba vételre kerül a bizottsági szakértői csoportok és más hasonló testületek nyilvántartásában (a továbbiakban: szakértői csoportok nyilvántartása). A tagállami hatóságok nevét és a megfigyelők nevét közzéteszik a szakértői csoportok nyilvántartásában.
            
            
               (2)   Valamennyi vonatkozó dokumentumot – beleértve a napirendeket, a jegyzőkönyveket és a résztvevők beadványait – az ülések után a szakértői csoportok nyilvántartásából egy külön erre a célra létrehozott tematikus weboldalra mutató linken keresztül kell elérhetővé tenni. A tematikus weboldalakhoz való hozzáférés nem köthető felhasználói regisztrációhoz vagy más korlátozáshoz. Az ülés előtt a napirendet, az ülés után pedig a jegyzőkönyvet megfelelő időben közzé kell tenni. A közzétételtől csak akkor lehet eltekinteni, amennyiben valamely dokumentum közzététele az 1049/2001/EK európai parlamenti és tanácsi rendelet (9) 4. cikkében meghatározottak szerint kedvezőtlenül befolyásolná valamely közérdek vagy magánérdek védelmét.
            
         
         
            13. cikk
            Az ülések költségei
            
               (1)   A GNI-vel foglalkozó szakértői csoport tevékenységeiben részt vevők szolgálataikért nem részesülnek javadalmazásban.
            
            
               (2)   A GNI-vel foglalkozó szakértői csoport és az alcsoportok munkájában részt vevők utazási és ellátási költségeit a Bizottság a hatályos bizottsági rendelkezéseknek megfelelően és az éves forrásfelosztási eljárás keretében a Bizottság szervezeti egységei számára rendelkezésre álló előirányzatok keretein belül megtérítheti.
            
         
         
            Kelt Brüsszelben, 2019. május 17-én.
            
               
                  a Bizottság részéről
               
               Marianne THYSSEN
            
         
         
            (1)  Az Európai Parlament és a Tanács (EU) 2019/516 rendelete (2019. március 19.) a piaci áron számított bruttó nemzeti jövedelem összehangolásáról, valamint a 89/130/EGK, Euratom tanácsi irányelv és az 1287/2003/EK, Euratom tanácsi rendelet hatályon kívül helyezéséről (GNI-rendelet) (HL L 91., 2019.3.29., 19. o.).
         
            (2)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
         
            (3)  Az Európai Parlament és a Tanács 549/2013/EU rendelete (2013. május 21.) az Európai Unió-beli nemzeti és regionális számlák európai rendszeréről (HL L 174., 2013.6.26., 1. o.).
         
            (4)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
         
            (5)  Az Európai Parlament és a Tanács 223/2009/EK rendelete (2009. március 11.) az európai statisztikákról (HL L 87., 2009.3.31., 164. o.).
         
            (6)  A Bizottság C(2016) 3301 final határozata (2016. május 30.) a bizottsági szakértői csoportok létrehozásáról és működéséről szóló horizontális szabályok megállapításáról.
         
            (7)  A Bizottság (EU, Euratom) 2015/443 határozata (2015. március 13.) a Bizottságon belüli biztonságról (HL L 72., 2015.3.17., 41. o.).
         
            (8)  A Bizottság (EU, Euratom) 2015/444 határozata (2015. március 13.) az EU-minősített adatok védelmét szolgáló biztonsági szabályokról (HL L 72., 2015.3.17., 53. o.).
         
            (9)  Az Európai Parlament és a Tanács 1049/2001/EK rendelete (2001. május 30.) az Európai Parlament, a Tanács és a Bizottság dokumentumaihoz való nyilvános hozzáférésről (HL L 145., 2001.5.31., 43. o.). A kivételek célja a közbiztonság, a katonai ügyek, a nemzetközi kapcsolatok, a pénzügyi, monetáris vagy gazdaságpolitikai érdekek, valamint a magánszemély magánéletének és becsületének védelme, illetve a kereskedelmi érdekek, a bírósági eljárások és jogi tanácsadás, az ellenőrzések/vizsgálatok/könyvvizsgálatok és az intézmény döntéshozatali folyamatainak védelme.